I sit regnskab for første kvartal fortæller DSB, at man kan klare sig uden statsstøtte i 2030.

DSB får omkring fire milliarder kroner om året af staten for at sikre togdrift i hele Danmark. Men inden for en overskuelig fremtid kan DSB undvære pengene. Det skriver selskabet i sit regnskab for første kvartal.

Her skriver DSB, at man med en elektrificering af jernbanenettet, nye togsæt og en "optimeret infrastruktur" vil kunne klare sig uden statsstøtte i 2030.

- De senere års økonomiske resultater har vist, at DSB evner at skabe en konstant mere effektiv virksomhed. Der er vores vision, at DSB vil kunne agere markedsorienteret og skabe et fremtidens DSB uden statstilskud, skriver DSB i sit regnskab.

Udmeldingen kommer kort før Folketinget skal tage stilling til fremtidens togdrift. Det kan føre til, at togdriften kommer i udbud.

- DSB vurderer, at et markedsorienteret DSB vil kunne realisere mindst den samme effektivitet, som der eventuelt kan opnås ved udbud, men med en væsentligt lavere risiko, skriver DSB i sit regnskab.